KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen meriturvallisuutta käsittelevän komitean perustamisesta sekä meriturvallisuutta ja alusten aiheuttaman pilaantumisen ehkäisemistä koskevien asetusten muuttamisesta ja Euroopan parlamentin ja neuvoston direktiiviin meriturvallisuutta ja alusten aiheuttaman pilaantumisen ehkäisemistä koskevien direktiivien muuttamisesta

2000/0236 (COD) 2000/0237 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen meriturvallisuutta käsittelevän komitean perustamisesta sekä meriturvallisuutta ja alusten aiheuttaman pilaantumisen ehkäisemistä koskevien asetusten muuttamisesta ja Euroopan parlamentin ja neuvoston direktiiviin meriturvallisuutta ja alusten aiheuttaman pilaantumisen ehkäisemistä koskevien direktiivien muuttamisesta

1. Asian käsittelyn vaiheet

Ehdotus toimitettiin Euroopan parlamentille ja neuvostolle (asiakirja KOM(2000)489 lopullinen - 2000/0236 (COD) - 2000/0237(COD)) : // 15.9.2000

Talous- ja sosiaalikomitea antoi lausuntonsa : // 28.2.2001

Alueiden komitea antoi lausuntonsa : // 4.4.2001

Euroopan parlamentti antoi lausuntonsa ensimmäisessä käsittelyssä : // 13.2.2001

Komissio antoi muutetun ehdotuksen : // 27.12.2001

Yhteinen kanta vahvistettiin : // 27.5.2002

2. komission ehdotuksen taRKOITUS

Komission ehdotuksella on tarkoitus perustaa meriturvallisuuskomitea, joka korvaisi nykyiset eri komiteat, jotka on perustettu voimassa olevilla direktiiveillä ja asetuksilla, ja helpottamaan kyseisen lainsäädännön saattamista vastaamaan kansainvälisessä oikeudessa tapahtuneita muutoksia.

Ehdotuksia on kaksi:

- Ehdotus Euroopan parlamentin ja neuvoston asetukseksi, jolla perustetaan meriturvallisuuskomitea ja vahvistetaan menettelyt sen toiminnan ja soveltamisalan määrittämiseksi. Ehdotuksessa meriturvallisuuskomitean toimintaan sovelletaan uutta sääntelymenettelyä, joka on perustettu 28. kesäkuuta 1999 tehdyllä neuvoston päätöksellä 1999/468/EY menettelystä komissiolle siirrettyä täytäntöönpanovaltaa käytettäessä. Ehdotuksessa esitetään myös voimassa olevien meriturvallisuusalan asetusten muuttamista siten, että niissä otettaisiin huomioon meriturvallisuuskomitean perustaminen ja helpotettaisiin niiden myöhempää ajantasaistamista kansainvälisen meriturvallisuuslainsäädännön kehityksen myötä.

- Ehdotus Euroopan parlamentin ja neuvoston direktiiviksi, jolla muutetaan voimassa olevia meriturvallisuusalan direktiivejä siten, että ne mukautetaan meriturvallisuuskomitean perustamisen edellyttämällä tavalla ja helpotetaan niiden myöhempää ajantasaistamista.

3. Yhteistä kantaa koskevat huomautukset

3.1. Yhteistä kantaa koskevat yleiset huomiot

Komissio suhtautui myönteisesti Euroopan parlamentin ensimmäisessä käsittelyssä tekemiin tarkistuksiin ja sisällytti ne 27.12.2001 antamaansa muutettuun ehdotukseen.

Muutetun ehdotuksen tavoitteet saivat neuvostossa osakseen laajaa kannatusta. Neuvosto vahvistikin yksimielisesti yhteisen kannan, joka vastaa muutetun ehdotuksen sisältöä. Tekstiin tehtiin kuitenkin vielä joitakin muutoksia, joiden tarkoituksena on pääasiassa selventää tiettyjä komission ehdotuksen sisältämiä seikkoja. Tärkeimmät muutokset koskevat vaatimustenmukaisuuden tarkastusmenettelyä, jonka tavoitteita ja menettelyjä neuvosto halusi vielä täsmentää.

3.2. Euroopan parlamentin tarkistusten käsittely

Parlamentti antoi erittäin myönteisen lausunnon komission ehdotuksesta ja toivoi, että joitakin säännöksiä vahvistettaisiin.

Sekä komission muutetussa ehdotuksessa että neuvoston yhteisessä kannassa hyväksyttiin seuraavat tarkistukset, mukauttaen tapauksen mukaan tekstin sanamuotoa:

* Tarkistukset, joiden tarkoitus on muistuttaa, että ehdotetulla asetuksella perustettavan komitean tehtäviin kuuluvat meriturvallisuuden lisäksi alusten aiheuttaman pilaantumisen ehkäiseminen ja alusten asumis- ja työskentelyolosuhteet (neuvosto ja komissio eivät kuitenkaan kumpikaan säilyttäneet viittausta meriympäristön suojelemiseen, koska se voi johtaa sekaannukseen pilaantumisen ehkäisemistä koskevan tavoitteen kanssa). Komissio sisällytti komitean nimeen alusten aiheuttaman pilaantumisen ehkäisemistehtävän. Selvyyden ja tekstin luettavuuden vuoksi meriturvallisuutta ja alusten aiheuttaman pilaantumisen ehkäisemistä käsittelevä komitea nimettiin "COSS-komiteaksi".

* Tarkistukset, joissa palautetaan mieliin Euroopan parlamentin rooli sääntelymenettelyssä ja joilla mukautetaan ehdotettu sanamuoto voimassa oleviin vakioilmaisuihin, joita toimielimet ovat hyväksyneet komiteamenettelyä varten.

* Tarkistus, jossa täsmennetään, että kansallisen lainsäädännön muuttaminen 4 artiklan mukaisen vaatimustenmukaisuuden tarkastusmenettelyn avulla on mahdollista vain, jos komissio tai jokin jäsenvaltio todistaa, että on olemassa turvallisuusriski tai vaara, että kansallinen lainsäädäntö on ristiriidassa meriturvallisuutta koskevan yhteisön lainsäädännön kanssa. Neuvosto sisällytti yhteiseen kantaansa komission muuttaman tekstin, josta tarkistuksen tavoite käy paremmin ilmi eli jossa tarkennetaan vaatimustenmukaisuuden tarkastusmenettelyn aloittaja (menettelyn aloittaa komissio tai jokin jäsenvaltio).

3.3. Neuvoston esittämät uudet säännökset ja komission kanta niihin:

3.3.1. Euroopan parlamentissa, neuvostossa ja muissa elimissä, kuten talous- ja sosiaalikomiteassa ja alueiden komiteassa käytyjen keskustelujen kuluessa kävi ilmi, että COSS-komitean ja Euroopan meriturvallisuusviraston keskinäisessä työnjaossa saattaa esiintyä sekaannuksia. Meriturvallisuusviraston tehtävät määritellään 6. joulukuuta 2000 annetussa asetusehdotuksessa. Sekaannuksen poistamiseksi komissio selvensi muutetussa ehdotuksessaan COSS-komitean roolia:

- tekemällä selväksi, että COSS-komitealla on toimivaltaa ainoastaan aloilla, joilla jo käytetään komitologiamenettelyä voimassa olevan lainsäädännön perusteella, ja ettei olemassa olevien komiteoiden toimivaltaa laajenneta,

- palauttamalla mieliin, että vaatimustenmukaisuuden tarkastusmenettelyn ainoana tavoitteena on antaa Euroopan yhteisölle mahdollisuus toimia nopeasti ja tehokkaasti ja yhteisöoikeuden ensisijaisuusperiaatetta noudattaen sellaisessa poikkeuksellisessa tapauksessa, että ilmenisi ristiriita hyväksymismenettelyssä parhaillaan olevan kansainvälisen oikeudellisen asiakirjan muutoksen ja kyseisen kansainvälisen oikeudellisen asiakirjan olemassa olevan version soveltamista koskevan yhteisön direktiivin tai asetuksen välillä.

Nämä selvennykset on sisällytetty neuvoston yhteiseen kantaan.

3.3.2. Neuvosto on lisäksi muuttanut muutetun ehdotuksen tekstiä seuraavasti:

- Asetusehdotuksen 2 artiklan 1 kohdassa ollut viittaus standardointielimiin on poistettu. Kyseiset elimet voivat olla yksityisiä, tai jäsenvaltioiden hallituksilla ei ehkä ole niissä asianmukaista edustusta. Tästä syystä olisi vältettävä niiden antamien standardien automaattista tunnustamista.

- Asetusehdotukseen on lisätty uusi 3 a artikla, jossa mainitaan selkeästi, että yksi ehdotuksen tavoitteista on mahdollistaa kansainvälisiin oikeudellisiin asiakirjoihin tehtyjen viimeisimpien muutosten sisällyttäminen yhteisön oikeuteen, lukuun ottamatta muutoksia, jotka on suljettu soveltamisalan ulkopuolelle vaatimustenmukaisuuden tarkastusmenettelyn tuloksena. Kyseinen maininta ei sisältynyt komission antaman asetusehdotuksen artiklaosaan.

- Pääasialliset muutokset koskevat asetuksen 4 artiklaa, jossa säädetään vaatimustenmukaisuuden tarkastusmenettelystä. Neuvosto on muuttanut sitä seuraavasti:

- Artiklan 1 kohtaan on lisätty säännös, jonka mukaan komission ja jäsenvaltioiden on tehtävä yhteistyötä, jotta mahdolliset ristiriidat yhteisön lainsäädännön ja kansainvälisiin asiakirjoihin tehtyjen muutosten välillä havaittaisiin mahdollisimman varhaisessa vaiheessa.

- Komission suunnittelemaa vaatimustenmukaisuuden tarkastusmenettelyä on selvennetty ja yksinkertaistettu erityisesti poistamalla viittaukset erityiseen hiljaisen hyväksynnän menettelyyn, jolla IMO:n tekemät muutokset kansainvälisiin määräyksiin hyväksytään ja jota pidettiin liian monimutkaisena ja tarpeettomana.

3.3.3. Yhteisessä kannassa ehdotus saatetaan ajan tasalle siten, että siinä otetaan huomioon yhteisön antamat uudet direktiivit. Erityisesti kyseessä on COSS-menettelyn soveltaminen seuraaviin direktiiveihin:

- Euroopan parlamentin ja neuvoston direktiivi 2000/59/EY, annettu 27. marraskuuta 2000, aluksella syntyvän jätteen ja lastijäämien vastaanottolaitteista satamissa

- Euroopan parlamentin ja neuvoston direktiivi 2001/25/EY, annettu 4. huhtikuuta 2001, merenkulkijoiden vähimmäiskoulutuksesta, joka kumoaa ja korvaa 22. marraskuuta 1994 annetun neuvoston direktiivin 94/58/EY

- Euroopan parlamentin ja neuvoston direktiivi 2001/96/EY, annettu 4. joulukuuta 2001, irtolastialusten turvallisen lastaamisen ja lastinpurkamisen yhdenmukaistetuista edellytyksistä ja menettelyistä

3.3.4. Yhteisessä kannassa oikaistaan joukko alkuperäisissä direktiiveissä olevia virheitä, ja näin voidaan

- muuttaa direktiivin 96/98/EY (laivavarusteet) 17 artiklaa niin, että liitteeseen A.I voidaan tehdä tarvittavat muutokset sääntelymenettelyä noudattaen (sisältyi jo komission muutettuun ehdotukseen),

- muuttaa direktiivissä 98/18/EY (matkustaja-alusten turvallisuussäännöt) olevia viittauksia kansainvälisiin yleissopimuksiin (erityisesti SOLAS-yleissopimukseen),

- saattaa ajan tasalle direktiivissä 95/21/EY (satamavaltioiden suorittama alusten valvonta) tarkoitettujen kansainvälisten yleissopimusten luettelo.

Komissio hyväksyy yhteisellä kannalla tehdyt muutokset, koska ne todellakin selventävät ehdotuksen alkuperäistä tekstiä ja koska niiden avulla tehdään välttämättömiä korjauksia ja ajantasaistuksia noudattaen samalla komission ehdotuksen tavoitteita. Yhteisen kannan tekstissä vahvistetaan joiltakin osin alkuperäistä tekstiä, erityisesti antamalla selkeä oikeusperusta komission ja jäsenvaltioiden yhteistyölle siinä vaiheessa, kun valmistaudutaan neuvottelemaan kansainvälisiin yleissopimuksiin tehtävistä muutoksista.

4. päätelmät

Komissio katsoo, että neuvoston yksimielisesti vahvistama yhteinen kanta voidaan hyväksyä, koska se on alkuperäisen ehdotuksen perusperiaatteiden mukainen. Siinä otetaan huomioon sekä Euroopan parlamentin tarkistukset että komission muutettuun ehdotukseen sisältyvät muutokset.